สถานเอกอัครราชทูต ณ กรุงกัวลาลัมเปอร์ ประเทศมาเลเซียเพิ่มคูหาเลือกตั้งเป็น 6 คูหา ส่งผลให้การเลือกตั้งล่วงหน้านอกราชอาณาจักรมีความคล่องตัวมากขึ้น
สถานเอกอัครราชทูต ณ กรุงกัวลาลัมเปอร์ ประเทศมาเลเซียเพิ่มคูหาเลือกตั้งเป็น 6 คูหา ส่งผลให้การเลือกตั้งล่วงหน้านอกราชอาณาจักรมีความคล่องตัวมากขึ้นบรรยากาศการเลือกตั้งล่วงหน้านอกราชอาณาจักร ณ กรุงกัวลาลัมเปอร์ ประเทศมาเลเซียเริ่มคลี่คลาย หลังจากเจ้าหน้าที่ได้เพิ่มคูหาเลือกตั้งจากเดิม 3 คูหาเป็น 6 คูหานางสาวสุชาดา ฮำเยาะ คนไทยจากอำเภอสุไหงโก-ลก จังหวัดนราธิวาส ที่ไปทำงานบริษัทเอกชนที่กรุงกัวลาลัมเปอร์ ประเทศมาเลเซีย ซึ่งไปรอใช้สิทธิเลือกตั้งล่วงหน้าเพื่อเลือกตั้งสมาชิกสภาผู้เเทนราษฎร จังหวัดนราธิวาส เขต 2 กล่าวว่า ตนเองมาต่อแถวในช่วงบ่ายรอใช้สิทธิประมาณ 3 ชั่วโมง เพราะเจ้าหน้าที่ได้เพิ่มคูหาเลือกตั้งเป็น 6 คูหา ทำให้มีความคล่องตัวมากขึ้น ขณะที่ผู้ใช้สิทธิที่มาช่วงเช้าต้องใช้เวลาถึง 6 ชั่วโมง เพราะมีเพียง 3 คูหา แต่ถึงแม้ว่าจะรอนานตนเองก็ตั้งใจที่จะออกมาใช้สิทธิเลือกตั้งเช่นเดียวกับคนไทยในประเทศมาเลเซีย ซึ่งถือเป็นปรากฏการณ์ใหม่ที่คนไทยในประเทศมาเลเซียตื่นตัวที่จะออกมาใช้สิทธิเลือกตั้งกันเป็นจำนวนมาก โดยบางคนยอมลางานเพื่อมาใช้สิทธิเลือกตั้งล่วงหน้าครั้งนี้ สำหรับปัจจัยที่ทำให้คนไทยอยากเลือกตั้ง คิดว่าเป็นเพราะคนไทยห่างหายจากการเลือกตั้งไปนานมาก และอยากเห็นบ้านเมืองกลับมาปกครองตามระบอบประชาธิปไตยเพื่อให้เกิดการพัฒนาที่ยั่งยืนและเป็นที่ยอมรับของนานาประเทศจากการติดตามประกาศของสถานเอกอัครราชทูต ณ กรุงกัวลาลัมเปอร์ ประเทศมาเลเซีย ล่าสุดพบว่ายังยืนยันที่จะขยายเวลาให้คนไทยใช้สิทธิเลือกตั้งล่วงหน้านอกราชอาณาจักรสำหรับวันนี้ต่อไปจนผู้มารอใช้สิทธิเลือกตั้งได้เข้าคูหาเลือกตั้งจนครบทั้งหมด พร้อมทั้งเปิดให้รับบัตรคิวสำหรับผู้มีความประสงค์จะมาใช้สิทธิเลือกตั้งล่วงหน้าในวันที่ 10 มี.ค.62 ด้วย